作者:白居易
標題:答元八宗簡同遊曲江後明日見贈
內容:長安千萬人，出門各有營。唯我與夫子，信馬悠悠行。行到曲江頭，反照草樹明。南山好顏色，病客有心情。水禽翻白羽，風荷嫋翠莖。何必滄浪去，即此可濯纓。時景不重來，賞心難再並。坐愁紅塵裡，夕鼓咚咚聲。歸來經一宿，世慮稍複生。賴聞瑤華唱，再得塵襟清。